3758 Jesus weet Wie Hy is - Forum 2.0 - jimileroux30
3758 Jesus weet Wie Hy is
Posted by Jimi le Roux on June 12, 2018 at 7:07am in Padlangs oordenkings
Toe al die mense hulle laat doop het, is Jesus ook gedoop, en terwyl Hy staan en bid, het die hemel oopgegaan en het die Heilige Gees in sigbare gestalte soos 'n duif op Hom neergedaal. Daar was ook 'n stem uit die hemel: "Jy is my geliefde Seun. Oor jou verheug Ek My." Luk 3:21-22 NAV
By Jesus se doop sien ons hoe God Drieënig werk: Jesus in die water, die Gees in die vorm van 'n duif en die Vader se stem wat sê: JY IS MY GELIEFDE SEUN. Baie het al opgemerk dat hierdie woorde, aan die begin van Jesus se bediening, sy hele bediening bepaal het. Dit het Jesus se identiteit vasgemaak as SEUN VAN GOD. So het Jesus Homself ook beskou, regdeur sy bediening. Dit help Hom om sy roeping te verstaan. Sy woorde, dade en besluite vloei alles uit sy "Seun-wees": die Seun doen die wil van die Vader, die Seun sê wat die Vader sê. Die Seun is altyd in verhouding tot die Vader – tot aan die kruis. Hoe wonderlik om so 'n duidelike identiteit te hê! As ek en jy ook só duidelik ons identiteit in God kan vind, sal ons baie meer doelgerig kan lewe. Onthou: jy is wie HY sê jy is!